
Akadályok és elhárítások – Látássérültek privacy-je és a jogrendszer

A privacy és az adatvédelem egymással szoros összefüggésben lévő fogalomkörök, melyek alapján különböző szempontból csoportosíthatunk, vizsgálhatunk jogintézményeket, szabályozási megoldásokat. Dolgozatomban kísérletet teszek arra, hogy a látássérültek szempontjából tekintsem át a jogrendszert, megvizsgáljam, milyen sajátos privacy-védő megoldásokkal, és milyen hiányosságokkal találkozhatunk, illetve a látássérültek helyzetéből adódóan milyen speciális, az ő jogaikat védő szabályozásra lenne szükség. Emellett igyekszem bemutatni hazánk joganyagát, annak elfogadott és használható megoldásait, valamint hiányosságait a látássérült emberek mindennapjait vizsgálva.
Az adatvédelem e területével tudtommal senki nem foglalkozott hazánkban és nemzetközileg is elhanyagolt ez a témakör. Éppen ezért, részben érintettként, részben a téma ismeretlensége okán kívánom összegezni vizsgálódásaim eredményeit a dolgozatban és választottam ezt a témát.
Megállapítható, hogy a látássérülteket érintő különböző adatvédelmi területen mint például egészségügy, közigazgatás szükséges volna különböző privacy-védő megoldásokat kidolgozni e speciális alanyi kör számára – ehhez próbálok néhány ötletet, javaslatot bemutatni, amelyek a jövőben talán megvalósulhatnak.



